b"\n_START_ARTICLE_\nRon\xc3\xad\n_START_SECTION_\nEtimologia\n_START_PARAGRAPH_\nEs tracta d'un top\xc3\xb2nim prerom\xc3\xa0, iberobasc, segons Joan Coromines. L'eminent fil\xc3\xb2leg d\xc3\xb3na com a conjectures el basc erroi (corb), o b\xc3\xa9 arro (barranc), amb el sufix -ui, de car\xc3\xa0cter col\xc2\xb7lectivitzador.\n_START_SECTION_\nEl poble de Ron\xc3\xad\n_START_PARAGRAPH_\nEl poble \xc3\xa9s arra\xc3\xafmat en un coster, a l'extrem d'una petita carena, amb una difer\xc3\xa8ncia de 50 metres d'altitud entre les cases m\xc3\xa9s baixes i les m\xc3\xa9s altes. Estan organitzades pr\xc3\xa0cticament a partir d'un sol carrer central, el Carrer Major, amb una pla\xc3\xa7a al bell mig. L'esgl\xc3\xa9sia de Sant Crist\xc3\xb2fol i el cementiri parroquial s\xc3\xb3n a l'extrem nord-est del poble.\n_START_SECTION_\nEdat moderna\n_START_PARAGRAPH_\nEn el fogatge del 1553, Roni i Berini declaren conjuntament 2 focs laics, uns 10 habitants.\n_START_SECTION_\nEdat contempor\xc3\xa0nia\n_START_PARAGRAPH_\nPascual Madoz dedica un article del seu Diccionario geogr\xc3\xa1fico... a Ron\xc3\xad. Hi diu que \xc3\xa9s una localitat agregada al municipi de Rialp. Est\xc3\xa0 situat a l'esquerra de la Noguera Pallaresa, sobre un tur\xc3\xb3 molt ventilat exposat al vent del nord. Tenia en aquell moment 25 cases i l'esgl\xc3\xa9sia parroquial de Sant Crist\xc3\xb2fol, de la qual dep\xc3\xa8n l'esgl\xc3\xa9sia de Beran\xc3\xad. Les terres s\xc3\xb3n en general aspres i muntanyoses, amb pocs arbres. S'hi collia s\xc3\xa8gol, patates i herba. S'hi criava tota mena de bestiar, especialment vacum. Hi havia molta ca\xc3\xa7a de llebres i perdius. Comptava amb 14 ve\xc3\xafns de cadastre (caps de casa) i 83 \xc3\xa0nimes (habitants).\n_START_SECTION_\nComunicacions\n_START_PARAGRAPH_\nRon\xc3\xad no disposa de cap mena de mitj\xc3\xa0 de transport col\xc2\xb7lectiu p\xc3\xbablic. S'hi accedeix per una pista rural asfaltada de 4,8 km. de recorregut, la Carretera de Ron\xc3\xad, que arrenca del punt quilom\xc3\xa8tric 133,8 de la carretera C-13, a prop i al nord-est d'on la carretera passa de la riba dreta a l'esquerra de la Noguera Pallaresa, al costat nord-est dels Xalets dels Notaris. Ron\xc3\xad \xc3\xa9s a 6,7 quil\xc3\xb2metres del seu cap municipal, la vila de Rialp."